Një raport detajon arsyet e radikalizimit të qytetarëve të Kosovës
UNDP thotë se sfidat socio-ekonomike, identiteti, ideologjia, mediat sociale dhe lehtësia e udhëtimit në Siri dhe Irak, kanë shtyrë qytetarët e Kosovës të bashkohen me grupet terroriste
Një raport i publikuar nga Programi për Zhvillim i Kombeve të Bashkuara nxjerr në pah se sfidat socio-ekonomike, identiteti, ideologjia, mediat sociale dhe mundësitë e lehta për të udhëtuar në luftrat e Sirisë dhe Irakut ka shtyrë qytetarët e Kosovës për t’ju bashkangjitur grupeve terroriste. Këto të dhëna janë pjesë e një anketimi të këtij raporti lidhur me të “Kuptuarit e faktorëve shtytës dhe tërheqës në Kosovë: intervista me luftëtarët e huaj të kthyer dhe familjet e tyre”, gjatë së cilës janë kryer 13 intervista me luftëtarë të huaj tashmë të dënuar, atyre që ndodhen në arrest shtëpie dhe me familjet e tyre. Udhëheqësi i projektit, Alain Lapon, tha se interneti dhe mediat sociale janë një nga faktorët kryesorë të rrezikut dhe sipas tij këto janë identifikuar si disa nga burimet kryesore të informimit për rekrutimin dhe radikalizimin e qytetarëve. Ai tha se institucionet e Kosovës duhet të hulumtojmë më shumë në rrjete sociale për të kuptuar më mirë ideologjitë radikale që përhapen nëpërmjet këtyre rrjeteve. Kryeministri i Kosovës Ramush Haradinaj tha se përhapja e ideologjisë fetare është agjendë e rrezikshme dhe kërcënon Kosovën. Ai tha se megjithëse vetëdija e qytetarëve në Kosovë është ngritur ende mbetet shqetësuese përhapja e ideologjive tejskajshme. Ambasadori amerikan në Prishtinë Greg Delaëie tha se raporti thekson nevojën e vazhdimit të punës së rëndësishme për të trajtuar ekstremizmin e dhunshëm. Që nga viti 2014, autoritetet në Kosovë kanë bërë përpjekje që nëpërmjet arrestimeve dhe ligjeve të ndalojnë shkuarjen e qytetarëve të saj në luftërat në Siri dhe Irak për të luftuar përkrahë organizatave terroriste. Janë hetuar mbi 200 persona të përfshirë në vepra që lidhen me terrorizmin. Rreth 130 persona janë arrestuar dhe janë dënuar mbi 40 syresh. Por, sfidë e radhës sipas ekspertëve të sigurisë mbetet trajtimi i të kthyerve nga luftërat në Lindjen e Mesme dhe parandalimi i radikalizimit në vend.